- Toată lumea care merge la vot vine aici.

- Du-te mă, de aici, că nu ai voie să mă filmezi! Du-te bă... de aici cu asta a ta!

- Stimate domn, suntem pe spaţiul public, suntem pe spaţiul public, da!

- Păi, nu eşti pe spaţiul public! Mă deranjezi, da!

Nervozitatea alegătorilor este evidentă în orăşelul spaniol Coslada, unde există suspiciunea că s-ar fi încercat influenţarea votului. Existau informaţii că alegătorii primeau un tricou şi o consumaţie gratuită la o terasă din oraş. În schimb li s-ar fi sugerat să voteze un anumit candidat. Echipa Digi24 din Spania a fost bruscată aproape imediat după ce reporterul a pus câteva întrebări despre aceste cadouri.

- Cu ce vă deranjează dacă ne dă cineva tricouri?

- În mod normal, într-o zi de vot nu puteţi primi ceva pentru că este ilegal.

- Da, poate că nu e pentru vot!

Deşi cei mai mulţi au negat că ar fi primit tricouri, echipa Digi24 a reuşit să obţină mărturia unei românce. Sub protecţia anonimatului, ea spune că a fost abordată de mai mulţi indivizi care i-au promis diferite cadouri şi bani dacă votează cu un candidat indicat de aceştia.

Discuție corespondent Digi24-martor:

-Ieri după-amiază m-a contactat o prietenă de-a mea de aici din Coslada, pentru că eu nu locuiesc în Coslada.

-Deci, cu o zi înainte de alegeri.

-Cu o zi înainte de alegeri... că astăzi la ora 10 fără 5, în piaţă, în centru în Coslada se va strânge un grup de români care vor fi plătiţi cu 30 de euro pentru a-l vota pe...

-Era multă lume în acest grup? Adică, mulţi oameni au acceptat această ofertă?

-Da! Da! Pentru că stând la acea masă rotundă cu sticlele de bere şi sucurile în faţă, ascultând opiniile oamenilor, au spus că întrebând la rând, unde s-a votat, foarte mulţi îl votaseră pe...

-Au trebuit să demonstreze în vreun fel cei care au intrat la vot că au votat aşa cum li s-a cerut?

-Nu, nu au demonstrat în niciun fel.

Comunitatea de români din Spania este una dintre cele mai mari aflate în afara graniţelor României iar aici au fost amenajate 38 de secţii de votare.

Citiți și:

Urmăreşte ştirile Digi24 despre ALEGERI PREZIDENŢIALE 2014 şi pe contul dedicat pe Twitter #cotroceni2014!